**Bestillertips samfunnsøkonomiske analyser – momenter i konkurransegrunnlag**

**Selve oppdraget**

* Konkurransegrunnlaget bør vise til de mest relevante bakgrunnsdokumenter, som DFØs veileder i samfunnsøkonomisk analyse, FINs rundskriv R-109/2014, utredningsinstruksen og evt. faglige rapporter e.l. på området.
* Hva er utfordringen/problemet som har ført til behov for en utredning? Hva er virksomhetens mål for utredningen?
* Er det ett eller flere konkrete tiltak som *må* være med blant alternativene som skal analyseres?
* Hvis mulig, presiser i hvilken grad virkninger skal verdsettes i kroner. (det er vanlig å si «så langt det er mulig og gir meningsfull informasjon»)
* skal oppdragstaker bruke noen konkrete verdier/parametre dere kjenner til fra tidligere analyser eller studier?
* Presiser at *sentrale* virkninger det ikke er hensiktsmessig å sette en kroneverdi på *skal* vurderes kvalitativt, og evt. verdsettes etter plussminus-metoden.
* Det bør alltid stilles krav om en usikkerhetsanalyse av sentrale virkninger og andre forutsetninger. Presiser hvis det i tillegg ønskes en vurdering av fordelingsvirkninger.
* Det bør fremgå hvem som eier, hvem som skal bruke og hvem som kan publisere resultatene av analysen.
* Hva skal resultatene av analysen brukes til? Hvilken beslutningsprosess skal de inn i? Krever prosessen at resultatene kommer på et gitt tidspunkt, at de skal ha en bestemt form, eller at de skal utgjøre en del av et større beslutningsgrunnlag?

**Krav til tilbyderne**

* Oppdragsbeskrivelsen bør formuleres slik at tilbyder utfordres på at oppgave og metodeutfordringer er forstått.
* Konkurransegrunnlaget må inneholde beskrivelse av krav til løpende rapportering mens arbeidet pågår, og eventuelt møter med styringsgruppe og/eller referansegruppe.
* Konkurransegrunnlaget må stille krav til hvordan resultatene av analysen presenteres slik at de blir mest mulig anvendelige for dere. Krav til f.eks. rapportform, sammendrag, presentasjoner o.l.
* Vurder om det skal stilles krav til kompetanseoverføring fra oppdragstaker til oppdragsgiver ut over rapporten.
* Be om at teamet har personer med god kompetanse på samfunnsøkonomiske analyser, i tillegg til kunnskap om deres sektor. Ha med krav til dokumentasjon av metodevalg og vær nøye med å sjekke referanseprosjekter.